Anno Domini millesimo quadringentesimo nono, statuta sunt haec apud Cistercium in Cisterciensis Ordinis Capitulo generali. ORATIONES. 1.  Pro sanctissimo in Christo patre ac domino domino Alexandro divina Providentia Papa V nunc gratias Altissimo universalem Ecclesiam gubernante, et pro… *etc. ut in anno* 1401. 2.  Pro serenissimo… *etc. ut in anno* 1401. 3.  Pro burgensibus… *etc. ut in anno* 1401. 4.  Pro pace… *etc. ut in anno* 1401. 5.  Pro felicis… *etc. ut in anno* 1401. [DIFFINITIONES GENERALES]. 6.  Editas anno praeterito in Capitulo generali diffinitiones omnes et singulas ratificat et approbat praesens Capitulum pariter et confirmat. 7.  Item, cum Ordo noster… *etc. ut in anno* 1402, *n° 7*, *et additur inter contributionum receptores* : Ac per totam Italiam procurator Ordinis in romana Curia generalem. 8.  Ad requestam… *etc. ut in anno* 1406, *n° 8*. 9.  Ab requestam abbatum de Campo et de Herdhehusen omnes et singulos abbates Allemanniae, etc., qui personaliter ad praesens generale Capitulum citati fuerunt quavis de causa favorabiliter habet idem Capitulum excusatos ista vice, ac eorum de Campo et de Herdhehusen cuilibet datur potestas eligendi confessorem, qui eosdem absolvere valeat a quibuscumque sententiis incursis a remanentiis praeteritis, citando eos omnes et eorum singulos sub poenis in papalibus et Ordinis statutis contentis ad sequens immediate futurum Capitulum generale. [DIFFINITIONES SPECIALES]. 10.  Abbati Trium fontium, patri abbati immediato monasterii Aureaevallis, per generale Capitulum committitur, quatinus per se vel per alium auctoritate ipsius Capituli puniat iuxta Ordinis instituta fratrem Petrum Trompet, monachum monasterii Aureaevallis, super et de suis excessibus patratis, ut dicitur, malitiose falsificando litteras et sigillum proprii abbatis et apostatando quasi per quinquennium, habitu religionis derelicto, celebrandoque in saeculo, et mulierem suspectam de qua duos infantes habuit, publice secum tenendo. Et adeo sic eum corrigat iusto disciplinae rigore, quod aliis veniat in terrorem. 11.  Abbatis et conventus de Eberbaco petitioni annuens generale Capitulum, gratiose concedit ut pro redimendis ducentis et viginti florenis renensibus annui census, vendere possint cuidam strenuo militi Ioanni Camerario de Torrachio, alias de Dalbuch cognominato, super hoc tractatum inire volentes, centum et viginti quinque florenos renenses annui census pro summa et pretio duorum millium et quingentorum florenorum, et quidquid in, de, et propter hoc tractaverint, nisi aliud canonicum obsistat, tenore praesentis diffinitionis approbat, confirmat et ratificat Capitulum memoratum. 12.  Domino Claraevallis, s. th. pr., committitur per generale Capitulum, ut quam citius poterit ad monasterium de Caherio personaliter accedens, inquirat diligenter an traditio ad censum et in emphiteosim perpetuam cuiusdam domus quam habent in civitate Catalaunensi, vocatae hospitium ad magnam vaccam, facienda cum diminutione antiqui census prout iam tractaverunt cum Simone Hatet, burgensi Catalaunensi, abbas et conventus dicti monasterii de Caherio, eisdem sit utilis et fructuosa et quidquid super hoc repererit, sequenti anno referat Capitulo generali. 13.  Cum sorore Margareta La Coquelette, moniali monasterii de Claromarisco Rhemensi, quae apostatans per aliqua tempora extitit convicta pluries de carnali contagio, puerperiis subsecutis, de quibus tamen sibi exinde iniunctam poenitentiam devote peregit, misericorditer per generale Capitulum dispensatur, ut hiis non obstantibus ad omnes gradus, status et honores Ordinis legitimos, citra tamen abbatiatum, admitti valeat, si sua merita in posterum suffragentur. 14.  Licet, diaboli suadente malitia, frater Ioannes de Sougo, monachus Longipontis, conspirationis in dicto monasterio dudum factae tamquam male consulens adhaeserit erroribus, verumtamen quia rediens ad cor poenitentis devote peregit eidem iniunctam poenitentiam, prout generale Capitulum per suum abbatem extitit informatum, hiis non obstantibus ut ad omnes Ordinis gradus, status et honores admitti valeat, eidem fratri Ioanni per dictum generale Capitulum de gratia speciali conceditur, abbatiali nihilominus dignitate seclusa. 15.  Ad petitionem abbatis et conventus monasterii de Signiaco gratiose dispensatur cum fratre Ioanne de Calonia suo conmonacho, ut non obstante apostasia quam incurrit quasi per mensem discurrendo per saeculum, regulari habitu derelicto, ad omnes gradus, status et honores Ordinis legitimos admittatur, citra tamen abbatialem dignitatem. 16.  Ut cum suis monachis et conversis in foro conscientiae dispensandi potestatem habeat, et eos absolvendi a quibuscumque sententiis et casibus generali Capitulo reservatis, abbati de Eberbaco per quatuor annos sequentes et continuos dictum Capitulum tribuit potestatem. 17.  Ad petitionem abbatis et conventus monasterii Eberbacensis, qua requirunt ut pro alleviatione et redemptione grandium debitorum detur eis licentia vendendi aliqua bona immobilia minus eidem monasterio utilia, usque ad summam et valorem quatuor millium florenorum, abbati de Hemmerode committitur per generale Capitulum, quatinus ad dictum monasterium Eberbacense personaliter accedens, inquirat quae bona immobilia vendere intendunt nominatim expressata in litteris, et sequenti anno referat quae repererit ipsi Capitulo generali. 18.  Abbati Signiaci conceditur per generale Capitulum licentia eligendi pro se confessorem idoneum in Ordine, quem decreverit, qui semel dumtaxat eum absolvere possit de omnibus et singulis casibus ipsi Capitulo reservatis. 19.  Dispensatur misericorditer per generale Capitulum cum fratre Gerardo de Vitriacocastro, monacho de Cheminione, qui quasi per unum mensem apostatavit, ut hoc non obstante ad omnes actus, gradus et status, cum honoribus Ordinis legitimis admittatur, abbatiatu dumtaxat excluso. 20.  Si de consensu abbatis et conventus monasterii de Cheminione processerit et voluntate, dispensatur misericorditer cum fratre Petro de Iusseyo, suo conmonacho, cum quo fuit alias dispensatum, non obstante apostasia quam incurrit, qui per unum annum in saeculo vagabundus, hanc gratiam amplians generale Capitulum, etiam ad abbatialem dignitatem concedit admitti, si sua merita suffragentur. 21.  Ut de tractatu habito inter abbatem et conventum de Albaripa super quadam domo quam habent in civitate Trecensi sibi modicum fructuosa, et Humbertum Legnisiae et uxorem eius *Guillelmetam,* se diligenter informet dominus Claraevallis, s. th. pr., an traditio dictae domus in emphiteosim perpetuam sit eidem monasterio fructuosa, ordinatur per generale Capitulum, cuius veritate comperta, litteras super hoc confectas auctoritate Capituli generalis ratificet, approbet et confirmet. 22.  Ad petitionem abbatis et conventus de Roseriis confirmantur per generale Capitulum litterae eorum sigillis sigillatae, continentes in substantia traditionem cuiusdam peciae terrae pro censu annuo septem solidorum stephanensium. 23.  Dispensatur misericorditer per generale Capitulum cum fratre Adam de Sancto Desiderio, monacho Trium fontium, si conventus consenserit, ut non obstante apostasia quam incurrit per 15 dies in saeculo vagabundus, ad omnes actus Ordinis legitimos etiam abbatialem dignitatem promoveri valeat et assumi. 24.  Ad petitionem abbatis et conventus monasterii de Barbello restituitur ad omnes status et gradus Ordinis legitimos, citra tamen abbatiatum, frater Guillelmus de Sancto Audreno, suus conmonachus, qui una vice quasi per spatium trium mensium in habitu regulari per saeculum vagabundus apostatavit. 25.  Cum alias fuerit misericorditer dispensatum cum fratre Hugone de Ysdino, monacho monasterii de Vallibus Sernaii, per generale Capitulum ut ad omnes status, gradus et honores Ordinis legitimos, citra tamen abbatiatum, admitti valeret, apostasia non obstante quam incurrerat discurrendo per saeculum quasi per unum annum in habitu saeculari, idem Capitulum generale ampliando praedictum fratrem Hugonem ad omnes status, gradus et honores Ordinis legitimos etiam ad abbatiatum admitti vult, si sua merita suffragentur in posterum, de gratia speciali. 26.  Misericorditer dispensatur per generale Capitulum cum fratre Ioanne de Blesia, monacho de Cheminione, ut ad omnes status, gradus et Ordinis honores legitimos admitti valeat, secluso abbatiatu, non obstante apostasia quam incurrit per spatium duorum annorum cum dimidio vel quasi, regulari habitu temere derelicto. 27.  De Moroliis et de Sancto Leonardo monasteriorum abbatibus committitur per generale Capitulum et eorum cuilibet, quatinus ad restitutionem bonorum mobilium quae secum apportavit indebite nunc abbas Gratiae Dei, dum assumptus fuit et translatus de monasterio Beatae Mariae de Charone ad praefatum monasterium de Gratia Dei, auctoritate Capituli generalis et per censuram ecclesiasticam et Ordinis ac alia iuris remedia coerceant et compellant. 28.  Per generale Capitulum alias habilitatus ad omnes status Ordinis legitimos, abbatiatus, prioratus, cellerariatus officiis dumtaxat exceptis, frater Ioannes de Bruerio, monachus Bellaevallis, gratiam amplians, si de saniori conventus parte beneplacito voluntatis processerit, etiam ad abbatialem dignitatem admitti valeat, si sua merita suffragentur in posterum, praefatum Capitulum generale permittit. 29.  De Campo, de Herdehusen, et de Corona Beatae Mariae monasteriorum abbatibus separatim conceditur per generale Capitulum, de gratia speciali, facultas et auctoritas hac vice dumtaxat, cum ad propria redierint, cum sibi subiectis utriusque sexus conventibus dispensare et absolutionem impertiri in, de, et super casibus omnibus et singulis ipsi Capitulo reservatis. 30.  Propter viarum varia discrimina et nimiam distantiam de Campo, de Herdehusen et de Corona Beatae Mariae monasteriorum abbatibus gratiose dispensatur, et de gratia speciali conceditur eisdem, quod remaneant et non veniant ad generale Capitulum annuatim, dehinc ad tres annos exclusive. 31.  Ad humilem supplicationem abbatis de Herdehusen dispensatur gratiose cum fratre Ioanne de Nym, monacho Campi Sanctae Mariae, ut non obstante apostasia, quam incurrit ex eo quod ultra sibi praefixum terminum extra suum monasterium per unam diem remanserit, ad omnes gradus, status et honores Ordinis legitimos, etiam abbatialem dignitatem admitti valeat et assumi, si sua merita in posterum suffragentur. 32.  Super apostasia et nota irregularitatis quas incurrit divina celebrando in saeculo per biennium frater Hartuicus, monachus monasterii de Bredelaria, dispensatur misericorditer ad humilem supplicationem abbatis de Herdehusen, ut hiis non obstantibus ad omnes gradus, status et honores Ordinis legitimos admittatur, de gratia speciali. 33.  Licet frater Gaspar, monachus de Armentaria, sui prioris correctiones reformidans, sine licentia proprii abbatis monasterii, habitu regulari non derelicto, et per summi poenitentiarii licentiam Romae in monasterio Sancti Anastasii per biennium vel quasi, moram traxerit ; quia vero poenitentia ductus ad proprium monasterium vult reverti, per generale Capitulum tam misericorditer agitur cum eodem, quod si infra proximam Domini Nativitatem ad praefatum suum monasterium reversus fuerit, praemissis non obstantibus ad omnes status, gradus et honores Ordinis legitimos promoveri suis meritis exigentibus valeat assumi. 34.  De Clarocampo et de Sancto Bernardo in Frisia monasteriorum abbatibus per generale Capitulum committitur, ut quam cito poterunt ad monasterium de Sancto Benedicto in Frisia personaliter accedentes inquirant ibidem, an cuiusdam suae grangiae sibi, ut abbas loci asserit, inutilis alienatio, ut in maius utile commutetur, sit eidem monasterio fructuosa ; cuius rei veritate comperta referant anno futuro in Capitulo generali. 35.  Abbatis de Sancto Benedicto in Frisia votis supplicibus annuens generale Capitulum, cum suis monachis fratribus, videlicet Sibrando et Ioanne de Boyringia, quorum primus per quatuor menses et alter per duos menses apostataverunt, misericorditer dispensat et concedit, ut hiis non obstantibus ad omnes status, gradus et honores Ordinis assumi valeant si sua merita suffragentur. 36.  Ut in suo monasterio monialium carnibus uti valeat abbas de Sancto Benedicto in Frisia, et etiam monachi et conversi degentes ibidem, per statuta docetur papalia, et si opus fuerit ex abundanti permittitur et conceditur de speciali gratia per Capitulum generale. 37.  Conceditur per generale Capitulum abbati de Sancto Benedicto in Frisia facultas et licentia eligendi sibi confessorem unum de suis monachis quem decreverit, qui eum absolvendi in et de singulis et omnibus casibus ipsi Capitulo reservatis habeat potestatem. Idem similiter conceditur eidem abbati videlicet quod semel tantum omnes sibi subiectos et conversos de praefatis casibus absolvere possit, auctoritate Capituli generalis. 38.  Cum fratribus Henrico Oldarboch et Frederico de Huda, monachis de Sancto Benedicto in Frisia, per generale Capitulum misericorditer dispensatur ut non obstante quod apostataverint in habitu Ordinis unus per semiannum, et alius per tres dies, ad omnes status, gradus et honores Ordinis legitimos, etiam abbatiatum promoveri valeant et assumi. 39.  Discretioni abbatis de Sancto Benedicto in Frisia per generale Capitulum committitur ut, salvis regulae documentis, si tenere silentium ipse cum suis monachis et ipsi monachi cum ipso existentibus in mensa vel itinere non valeant, transgressores non obliget ad culpam, sed aliquam infligat more Carthusiensium poenam temporalem. 40.  Reformationem omnium et singulorum monasteriorum utriusque sexus omniumque et singularum personarum nostri Cisterciensis Ordinis in tota Frisia per continuum triennium committit generale Capitulum abbatibus de Clarocampo et de Sancto Benedicto in Menterna, et in casu quo dictus de Clarocampo vacare non posset vel nollet, secundum statuta Ordinis procedere liceat abbati de Sancto Benedicto alium abbatem loco illius de Clarocampo vel monachum nostri Ordinis ad hoc idoneum subrogare, praecipiens eisdem dictum Capitulum et iniungens quatinus ad ipsa monasteria… *etc.*, ac etiam in monasteriis monialium de Assen et de Essen Traiectensis dioecesis, secundum Deum, papalia et nostri Ordinis instituta, dans auctoritatem et plenariam potestatem dictis abbati de Sancto Benedicto et fratri Balduino monacho monasterii de Floridocampo requirendi, exigendi, levandi et recipiendi contributiones… *etc.* Et haec faciant… *etc.* Universis igitur… *etc. ut in forma consueta, cf. ann.* 1401, *n° 26*. 41.  Attendens generale Capitulum viarum discrimina et locorum distantias in diversis mundi partibus ubi nostri Ordinis monasteria situantur, ad quae non possent tute, commode aut sine periculis maximis accedere commissarii generalis Capituli contributionum Ordinis receptores ; eapropter non improvide constituit et ordinavit idem Capitulum in singulis provinciis et regnis infrascriptis contributionum Ordinis receptores hos solum et in solidum abbates qui sequuntur, videlicet in Vesphalia, Hassia, in partibus Rheni et circumvicinis, abbatem de Campo ; in Saxonia, Thuringia et Missina, abbatem de Riddageshusen ; in Suevia, Bavaria et Austria, abbatem de Ebraco ; in Bohemia, Polonia et Hungaria, abbatem de Pomutz ; in Prussia, Norvegia, Dania, Suetia, Slavia et Pomerania, abbatem de Doberan ; dans et concedens idem Capitulum… *etc.*, Et haec faciant… *etc.*, Universis igitur… *etc. ut in forma consueta*. 42.  Misericorditer dispensatur per generale Capitulum cum sorore Maria de Insulis, moniali monasterii de Groeninghes, ut non obstante castitatis violato proposito bis puerperio subsecuto, praesertim cum iniunctam sibi poenitentiam devote peregit, ad omnes gradus, status et honores Ordinis legitimos, citra tamen abbatialem dignitatem, promoveri valeat et assumi. 43.  Domino Claraevallis, s. th. pr., et abbatibus de Signiaco et de Valleclara, seu alteri eorumdem committitur per generale Capitulum, quatinus per censuram Ordinis et alia iuris remedia omnes personas Ordinis sexus utriusque, quas monasterio Longipontis vel personis ipsius teneri vel efficaciter obligatas esse repererint per litteras vel alia documenta legitima, ad satisfactionem plenariam coerceant et compellant. 44.  Ad idem fiat pro domino Claraevallis, et dentur iudices de Regalimonte et de Gardo, s. th. pr., de Crista et de Quinciaco monasteriorum abbates. 45.  Oculis intuens compassionis generale Capitulum monasterii Regalismontis lamentabilem destructionem in casuali ruina, proh dolor ! sui templi, ut efficacibus declaretur indiciis charitas Ordinis immensa, cum alter alterius onera supportando bonum proximi gliscens zelo benevolo doloribus condolet animi *languescentis* ; hinc est quod de subsidio nostri Ordinis pro unione sanctae matris Ecclesiae et aliis Ordinis oneribus in parte supportandis imposito, post satisfactionem completam primitus et antea factam dominis Ordinis qui Pisis fuerunt, abbati Caroliloci, s. th. pr., dicti subsidii receptori praecipit et iniungit idem Capitulum generale, quatinus ad reparationis opus ecclesiae seu templi Regalismontis 300 francos, et abbati de Rigniaco 70 in refusionem expensarum pro parte quas subiit in prosecutione libertatum Ordinis contra dominum episcopum Antissiodorensem, tribuat ex parte Capituli generalis. 46.  Reformationem omnium et singulorum monasteriorum omniumque locorum conventualium utriusque sexus et omnium et singularum personarum in tota Allemania, Bohemia, Polonia, Slavia, Hungaria et aliis partibus adiacentibus et vicinis, et maxime in monasterio de Lucella, consistentium nostri Cisterciensis Ordinis, quae, prout ad Capituli generalis audientiam pervenit, reformatione plurimum indigent, domino Morimundi et abbati quem secum evocare decreverit, ipsum Capitulum generale committit in ipsius generalis Capituli et dicti Ordinis quantum potest plenaria potestate ; eidem domino Morimundi committens dictum Capitulum quatinus per se vel per alium ad ipsa monasteria… *etc.* Concedit etiam eidem domino Morimundi auctoritatem et potestatem plenariam, abbatibus, abbatissis ac locis conventualibus praesidentibus sponte cedentibus et bene meritis pensiones moderatas, cameras et alias gratias talibus dari consuetas assignandi et concedendi ac rehabilitationes et quascumque alias gratias quae sunt in potestate dicti Capituli faciendi. De contributionibus Ordinis… *etc.* Absolvendi etiam personas regulares dictorum monasteriorum et locorum conventualium universas a quibuscumque sententiis, quae sunt in dicti Capituli potestate, et cum eis super irregularitatibus contractis, ut ipsum generale Capitulum potest, misericorditer dispensandi, adiecta nihilominus tali conditione quod abbates in isto praesenti Capitulo in diversis regnis et provinciis ad recipiendum et requirendum dictas contributiones deputatos sustinebit, auxilium eis impendet. Et si quas contributiones receperint, eisdem reddant computationem, et receptas contributiones sibi tradant, de quibus reddet in Capitulo rationem. Insuper confessiones omnium et singulorum abbatum, abbatissarum… *etc.* Et de confessoribus idoneis… *etc.* Omnes et singulos abbates ad mittendum scolares Parisius… *etc.* Et haec omnia… *etc.* Universis igitur… *etc.* Praesenti diffinitione seu concessione per continuum triennium in suo robore duratura. 47.  Ecce iam venit plenitudo temporis, in quo sacrosanctam matrem Ecclesiam ruinis deformatam veteribus, et diutinae desolationis attritam flagellis, sub sanctissimo patre domino nostro Alexandro Papa V, confractis iam duorum maiorum peccatorum et schismaticorum cornibus, unione reddita, respirare confidimus. Eapropter universos et singulos totius nostri Ordinis abbates, in quibuscumque mundi partibus constitutos, ad quos praesentis diffinitionis edictum pervenerit, ad anni immediate sequentis Capitulum generale, in quo quantum in Deo poterimus, super Ordinis reformatione vacare et intendere dignum erit, Capitulum praesens citat et evocat peremptorie et praecise. Abbates autem Ordinis qui ad praesens Capitulum non venerunt… *etc. ut in anno* 1401, *n° 6*. Solos autem et dumtaxat abbates infrascriptos : de Alpibus, de Sigilleriis, de Recluso, de Caladia, de Valloliis, de Ioyaco, de Valle Beatae Mariae, de Morolia, de Pratea, de Insula Barrensi, de Valle regis, de Belloprato, de Lyoncello, de Gardo, de Caricampo, de Fulcardimonte, de Frigidomonte, de Bullencuria, de Bonofonte, de Brolio Grollandi, de Valencia, de Fontemorum, de Buxeria Aeduensi, de Caritate, de Chalocheyo, de Bracella, de Landesio, de Claromonte, de Oliveto, de Eberbaco, de Hemmerode, de Stamedio, de Elantio, de Crista, de Vallibus in Ornesio, de Monasteriis in Argona, de Sancto Benedicto in Vepria, de Bitania, de Caroloco, de Escureyo, de Gratia Dei, de Tela, de Hesterbaco, de Loco Beatae Mariae, de Mortuomari, de Fontanis albis, de Bonavalle Pictaviensi, habet favorabiliter excusatos. 48.  Abusum detestabilem miserorum quorumdam Ordinis monachorum, qui quadam cupiditate damnabili excecati propriorum monasteriorum et sui Ordinis servitium relinquentes, ad mundi et hominum mundanorum servitium, cui renuntiaverunt, sicut canes ad vomitum revertentes, curis et parochiis saecularibus deserviunt, et efficiuntur curatorum servi et quoad hoc dioecesanorum subiecti curiis, qui in propriis monasteriis omnimoda libertate gauderent, extirpare cupiens generale Capitulum, universis et singulis totius Ordinis abbatibus in virtute sanctae obedientiae et sub gravissima Capituli generalis offensa inhibetur, ne de cetero cuicumque monacho licentiam tribuant de praedictis, omnes et singulos monachos quibus dederunt, audito praesenti statuto, revocent ad propria monasteria, ad quae si sine morae dispendio redire recusaverint, pro fugitivis habeantur et velut Ordinis contemptores firmis carceribus mancipentur usque nutum Capituli generalis. 49.  Cum alias per generale Capitulum facta fuerit quaedam diffinitio anno Domini 1396 confirmata, dictum generale Capitulum approbando ratificat et confirmat in modum qui sequitur et est talis : Abusum horribilem et hactenus inauditum *…etc. ut in anno* 1407, *n°* 25. *In fine* additur : Et ad faciendum specialiter deputat abbates infrascriptos, videlicet abbatem de Voto per totam Normanniam, Britanniam et partes adiacentes, abbates autem de Grandisilva et de Berdonis per totam linguam occitanam ; delinquentes corrigant, et viriliter rebelles citant ad proximum Capitulum generale. 50.  Ex decreto concilii solemnis Ecclesiae gallicanae Parisius novissime congregati, ad generale totius Ecclesiae Pisis nuper celebratum concilium proficisci iussus seu deputatus sumptibus sui Ordinis dominus Cistercii, cum pluribus de eodem Ordine abbatibus et magistris, pro taxandis levandisque stipendiis eiusdem domini et collegarum suorum quatuor primos et alios de Ordine quotquot commode potuit, convocavit abbates. Qui quidem super hoc Divione congregati praedicto domino Cistercii et abbati de Charitate simul 72 solidos pro die qualibet, domino Pontigniaci 54 ; domino Claraevallis, 54 ; ceterorum vero cuilibet 48 solidos parisienses taxaverunt. Pro quorum solutione dimidiam decimam in regno Franciae et locis vicinis imposuerunt, hoc adiecto moderamine quod si dictae mediae decimae receptae praedictorum stipendiorum pro tunc ignotam summam excederet de excessu distribuendo, si vero reperiretur esse minor, de supplendo defectu praesens Capitulum plenarie provideret. Eapropter attendens solerter ipsum Capitulum quod ad summam trium millium librarum parisiensium ascendunt praetaxata stipendia inclusis dependentiis et sumptibus colligendi, quodque secundum taxam decimae levatae pecunias pauperibus plerumque cedit in grande praeiudicium, aequitatem tollit, et nostris formaliter dissonat institutis, quod denique ex media decima colligi vix posset stipendiorum medietas, prout lucidius est ostensum, subsidium, et praedictam trium millium librarum summam imponit exigendam et levandam ab omnibus et singulis monasteriis et locis conventualibus tam monachorum quam monialium dicti Ordinis ubicumque citra Alpes situatis per abbatem Caroliloci, secundum taxationem seu distributionem quotarum per dictum Capitulum pro monasteriorum singulorum facultatibus factam, prout in confectis super hoc rotulis sub sigillis domini Cistercii et quatuor primorum plenius declaratur, committens et concedens idem Capitulum praedicto abbati de Caroliloco auctoritatem et mandatum speciale, dictum subsidium seu summam trium millium librarum parisinarum exigendi et recipiendi, quittandi de receptis, compellendi non solventes et eorum officiarios cuiuscumque gradus, sexus aut immunitatis existant per censuram Ordinis auctoritate concilii ecclesiae gallicanae praedicti atque praesentis Capituli. Ita tamen quod quidquid de praefata dimidia decima vel aequivalenti solutum iam fuerit de quota in dictis rotulis contenta integraliter defalcetur. Taxandi quoque quaslibet personas in Ordine praesidentiam obtinentes, quorum monasterium seu conventualia loca in dictis rotulis fuere taxata ; deputandi demum et renovandi receptores seu collectores, qui etiam deputandi seu committendi, et generaliter consimilem in praedictis habeant potestatem, invocandi nihilominus ad solutionis huiusmodi coercitionem, si opus fuerit, auxilium brachii saecularis. Soli autem abbati praedicto Caroliloci receptam inde pecuniam distribuendi et solvendi quibus debetur, auctoritatem tribuit memoratum Capitulum generale. 51.  Exposito generali Capitulo pro parte conventus monialium de Claravalle Metensi grandi earumdem incommodo in tenuitate fundationis, exilitate reddituum, bonorum mundanorum mobilium et immobilium penuria, procuratorum earum et gubernatorum stipendia ac importabiles sumptus, cum ipsae moniales quae a prima sui fundatione reclusae sint, nec liceat eisdem pro negotiis egredi ex quo sequitur quod nec parentes nec benefactores visitare neque victus necessaria, ad quae bona communitatis non sufficiunt, procurare valent, unde quamplurimae earum persaepe famis inedia cruciantur. Domino de Claravalle, s. th. pr., et de Morimundo monasteriorum abbatibus, qui praemissa noverunt, et eorum cuilibet in solidum auctoritate generalis Capituli committitur plenaria potestas, nonnullas de monialibus praedicti conventus de illis quae plures patiuntur defectus, ad conventus alios, ubi eisdem commodius videbitur transmittant commorandas, donec earum monasterium ad prosperiorem fortunam, vel aliter super hoc fuerit ordinatum ; proviso quod omnes illae quae in monasterio remanserint perseverent in reclusione solita. 52.  Cum fratres Radulphus Constantii, Ioannes Aleaume, inter se contendentes de monasterio de Brolio, ordinationi Capituli se penitus submiserint, etiam medio iuramento, renuntiaverintque omnibus appellationibus interiectis, abbati de Regalimonte, s. th. pr., ac priori studii Sancti Bernardi committitur omnimoda Capituli potestas se informandi ad plenum de et super dictorum contendentium iuribus, unicuique quod suum tribuendi, dictamque controversiam fine debito terminando, secundum Deum, canonicas sanctiones et nostri Ordinis regularia instituta. 53.  Accensamentum, admodiationem seu traditionem cuiusdam grangiae monasterii Bonaevallis Viennensis dioecesis, de Vacheria nuncupatae, una cum nonnullis dictae grangiae pertinentiis, ad certos annos et sub certis pactis et conditionibus in quodam instrumento publico recepto per manum magistri Guillelmi Curti iurati curiae domini archiepiscopi Viennensis contentis, de et super quibus abbas et conventus dicti monasterii, praesente domino Cistercii ac de eiusdem beneplacito unanimique consensu omnium, pro commodo et utilitate sui monasterii iam prius tractaverunt, generale Capitulum laudat, ratificat et confirmat, ac praedicto instrumenti praesentis confirmationis seu diffinitionis edictum vult affigi. 54.  Licet frater Petrus de Vezeto sacerdos monachus de Charitate, repromissae stabilitatis violato proposito, fere quindecim annorum spatio apostataverit, miscendo se temere in divinis, quia tamen infra dictum tempus dictus frater studio multisque virtuosis operibus mentem suam disposuit, adeo quod in studio Tolosano suis exigentibus meritis gradum baccalariatus adeptus est, Capitulum generale quod consuevit talibus misereri et parcere, ad petitionem abbatis proprii et conventus cum eodem dignum duxit misericorditer dispensandi, quod praemissis non obstantibus, ad omnes actus ordinis legitimos, abbatiatum etiam, si contigerit processu temporis, promoveri valeat et assumi, dum aliud canonicum non obsistat. 55.  Capitulum generale cultum divinum in Ordine ampliare desiderans quatinus multiplicatis intercessoribus Rex regum uberiorem gratiam largiatur, monasterium de Monte Nostrae Dominae in dioecesi Traiectensi noviter fundatum sub monasterio Campensi, una cum suis appenditiis, membris, grangiis et aliis quibuscumque nunc possidet, et auctore Domino iusto titulo processu temporis possidebit, secundum omnem praelaturae modum nostrique Ordinis institutiones salubres, ut dictum monasterium gaudeat de cetero libertatibus, privilegiis et immunitatibus Ordinis nostri a Sancta Sede Apostolica, imperatoribus, regibus et principibus concessis, ipsum nostri Ordinis consortio recipit, unit, incorporat et annectit. Dans et concedens idem Capitulum priori dicti loci qui nunc est, seu quicumque fuerit pro tempore, potestatem, auctoritatem et speciale mandatum praesidenti ibidem, corrigendi subditos, iura defendendi, negotia tractandi, regendi recta, et dirigendi indirecta, et alia universa et singula ad religionem spectantia custodire et fine debito terminandi. 56.  Sub ista forma incorporatur Ordini monasterium de Corona. 57.  Reverendissimi patris nostri domini Cistercii et venerabilis conventus sui petitionem reverenter suscipiens generale Capitulum, quatinus rationibus in eorum petitione contentis, quibus fidem indubiam adhibet generale Capitulum plenissimam de eisdem gerens fiduciam, concedit eisdem licentiam permutandi certos redditus ad monasterium suum et ad domum suam, quam habent in civitate Bisuntina spectantem, ad redditus alios aequivalentes viciniores ad utiliores eisdem, necnon dictam domum cum aliquibus vineis ad ipsam spectantibus ad redditus annuos atque perpetuos permutandi seu vendendi eadem, et pecuniam inde habitam in redditus annuos et perpetuos, et non alias nec aliter expendendi. 58.  Devolutam in praesenti generali Capitulo contentionis querelam inter duos competitores contendentes administrationem de monasterio Castellionis, Verdunensis dioecesis, domino Claraevallis, s. th. pr., et abbati de Tribus fontibus et eorum cuilibet in solidum, attento quod uterque eorum, quibuscumque appellationibus interiectis renuntiavit et medio iuramento stare promisit ad ordinationem omnimodam Capituli generalis, committit dictum Capitulum, quatinus audito causae merito ac iuribus et rationibus utriusque, culpabilem puniat, absolvat innoxium, et dictae controversiae finem imponendo, tribuat utrique prout merita seu demerita exegerint, in plenaria dicti Capituli potestate. 59.  Domino Claraevallis abbati, s. th. pr., de cuius circumspectionis providentia pleniorem fiduciam gerit generale Capitulum, committit et iniungit expresse ipsum Capitulum, quatinus vocatis et assumptis secum duobus abbatibus magistris in theologia de Ordine, quos eligendos decreverit, ad studium Ordinis Sancti Bernardi parisiensis personaliter accedens, ibidem auctoritate plenaria praesentis Capituli visitet et reformet, destituat et instituat, statuat et ordinet in omnibus et singulis membris, scolaribus et personis quocumque gradu, conditione seu praerogativa gaudeant, quaecumque pro bono spirituali et temporali, ac pro honestate studii et personarum, visitationis, reformationis, destitutionis, institutionis, correctionis et ordinationis beneficio noverit indigere. Universis autem dicti studii personis graduatis et non graduatis mandat et praecipit memoratum Capitulum sub suae salutis incommodo, quatinus in omnibus praemissis ac ea tangentibus dicto domino Claraevallis obediant humiliter et devote. Et est intentionis Capituli quod omnia et singula ad expensas studii compleantur. 60.  Reformationem omnium et singulorum monasteriorum utriusque sexus, omniumque et singularum personarum nostri Cisterciensis Ordinis in partibus Angliae, terris et dominiis serenissimorum principum dominorum regum Anglorum atque Scotorum subiectis, totoque ducatu Britanniae, videlicet in monasteriis illis quae a duobus annis citra reformata non fuerunt, committit per continuum triennium generale Capitulum domino de Pontigniaco abbati, s. th. pr., et abbati quem secum vocare et assumere decreverit de Ordine, eidem committens idem Capitulum et iniungens quatinus ad ipsa monasteria… *etc. ut in forma consueta* *(*ann.* 1401, *n°* 26)*. 61.  Ad requestam abbatis de Fonteneto, s. th. pr., Capitulum generale citat et citari praecipit per quemcumque abbatem seu officiarium Ordinis, qui super hoc requisitus fuerit, abbatem Escharleriarum ad immediate sequens Capitulum generale, videlicet ad *secundam* diem ipsius Capituli, et hoc peremptorie et praecise et sub sententiae excommunicationis poena, petitionibus praefati de Fonteneto quod iustum fuerit, responsurum, cum intimatione quod sive comparuerit sive non, contra ipsum procedetur, prout fuerit rationis. 62.  Abbati de Curia Dei committit generale Capitulum, ut ipse informatione recepta simpliciter et de plano, si traditio cuiusdam virgulti cum quadam masura seu materia modici valoris in censu comitatus Cenomanensis situatarum cum aliis confinibus in emphitheosim perpetuam monasterio de Pietate Dei prope Cenomanis, qui ista a Capitulo petierunt obtineri, foret utilis seu aliter fructuosa, et referat sequenti generali Capitulo. 63.  Ad compellendum abbatissam et conventum monasterii Sancti Antonii prope Parisius ad solvendum unum modium cum dimidio mistiolli et avenae ad mensuram Castronamtonis, quod abbati et conventui monasterii Sacrae cellae debent rationabiliter ratione certorum arreragiorum, de et super quibus parati sunt informare legitimo, deputantur per Capitulum et committuntur iudices de Barbello et de Vallelucenti monasteriorum abbates, et eorum quilibet in solidum. 64.  Committitur per generale Capitulum priori Montis Dominae Nostrae in Yselsten, Traiectensis dioecesis, potestas absolvendi ad dispensandi cum quodam fratre Thoma in omnibus et singulis casibus consistentibus in generalis Capituli potestate. 